**Cărarea din lumea lumilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dacă-mi intri-n visuri, vino pe-o cărare

adâncită-n umbra arborilor-gând

ce-au atras din ceruri stropii de iertare

și-au crescut în tihnă, liniști ascultând.

Arborii aceia se înalță falnic

peste amintirea zilelor ce-au vrut

să-și transforme zorii în torent năvalnic

și să se întoarcă într-un alt trecut.

Vei vedea izvoare, vei simți mireasma

florilor de Lună-n vis de asfințit

care-și poartă-n lumea lumilor fantasma,

înșirând, molatic, pași prin infinit.

Dacă, pe cărare, e-o lumină verde,

urmărește-i cântul ce te va-ndruma

către-o amintire care să-ți dezmierde

gândul ce te poartă pe cărarea mea.

Dincolo de arbori, este o răscruce

unde te așteaptă, sub un felinar,

dorul dintr-o lume care poate-aduce

bucuria-n ochii gândului hoinar.